AARHUS: To mænd i det nordlige Aarhus fik natten til tirsdag ubudne gæster af den allermest ubehagelige slags. Kort efter midnat brød flere maskerede personer ind til de to mænd på 29 og 31 år, der opholdt sig i en lejlighed.

De to mænd forklarede til politiet, at mændene havde sparket døren op til lejligheden, hvorefter den 29-årige og den 31-årige var hoppet ud af vinduet på et tag. Her blev den 31-årige slået flere gange på armene og i hovedet med et baseballbat, som de indtrængende mænd havde medbragt. De havde også en kniv med. Derefter havde mændene smadret et fjernsyn og et bord, inden de forsvandt fra stedet.

Ingen af de to mænd i lejligheden ved, hvem gerningsmændene var, og på grund af forvirringen nåede de ikke at se præcis, hvor mange der var. De tror dog, at der er tale om to-tre gerningsmænd.

Den ene gerningsmand beskrives som:

Mand

180 centimeter med spinkel kropsbygning

Iført lysegrå hættetrøje, sort joggingbukser og sort maskering

Medbragte et aluminiums-bat

De øvrige gerningsmænd beskrives som:

Mænd

Iklædt sorte elefanthuer og sort tøj

Talte med arabisk accent

Østjyllands Politi hører gerne fra vidner på telefonnummer 114.